Mandag blev der i første klasse på Nors Skole både spist kage og drukket saft. Klassen er nemlig blevet årets miljøvenner, med 37.124 indsamlede dåser, og det skulle fejres. I konkurrencen, som afholdes af Dansk Retursystem, dyster 0. til 4. klasser over hele landet i at indsamle flest gamle flasker og tomme dåser til genanvendelse. - Vi har samlet ind og samlet ind, og det har bare været så sjovt for børnene at være med. Børnene har virkelog gjort det godt, siger Mette Pedersen, der er klasselærer i førsteklassen. Førsteklassen var i særklasse de bedste indsamlere i konkurrencen. Faktisk indsamlede de syv gange så mange flasker og dåser, som sidste års vindere gjorde. Ideen med konkurrencen er at lære børnene om gode miljøvaner. - Det har været sjovt, også har vi også lært noget, siger eleverne Amanda Amby og Cecilie Stentoft Pedersen. Ud over titlen som årets miljøvenner har klassen også vundet 2000 kroner.

Referat:
Første klasse på Nors skole er mandag blevet uofficielle miljøkonger. De har samlet flest dåser og vundet konkurrencen.